**štátna skúška s obhajobou diplomovej práce**

študijný odbor **UČITEĽSTVO A PEDAGOGICKÉ VEDY**,

**študijný program UČITEĽSTVO PRE PRIMÁRNE VZDELÁVANIE,**

**2. stupeň VŠ štúdia - Mgr. – denné a externé štúdium**

(akademický rok 2022/2023)

***Predmet a forma štátnej skúšky***

Štátna skúška je zameraná na celkové hodnotenie predpokladov študenta/ky pre výkon profesie učiteľa primárneho vzdelávania. Štátna skúška má charakter kolokviálnej rozpravy, ktorej ťažisko spočíva: 1) v obhajobe diplomovej práce a 2) v odbornej diskusii, v ktorej študent/ka preukáže poznanie z oblasti primárnej pedagogiky v zmysle predpísaných téz.

***Ciele štátnej skúšky***

Cieľom štátnej skúšky je preveriť rozsah poznania študenta/ky v oblasti primárnej pedagogiky, jej/jeho schopnosť nachádzať súvislosti medzi pedagogickým, psychologickým, didaktickým a sociálno-vedným poznaním, schopnosť kriticky myslieť a argumentovať (analyzovať, zdôvodňovať, porovnávať, hodnotiť a zovšeobecňovať), prezentovať výsledky svojej diplomovej práce a preukázať spôsobilosť projektovať a realizovať proces výučby na primárnom stupni školy.

***Pokyny k priebehu štátnej skúšky***

Študent/ka predstaví svoju diplomovú prácu a odpovie na otázky a pripomienky z posudkov. Následne prebehne diskusia, v rámci ktorej preukáže poznanie z *teórie primárneho vzdelávania*   
(1. časť téz).Pri hodnotení tejto časti skúšky sa zohľadňuje spôsobilosť:

* + tvoriť odborný text a realizovať pedagogický výskum, resp. schopnosť vytvoriť a overiť originálnu metodiku k vybranej téme v súlade so *Smernicou č. 9/2021 o záverečných, rigoróznych a habilitačných prácach na Univerzite Mateja Bela v Banskej Bystrici* a *Metodickým pokynom   
    č. 4/2019 k tvorbe a obhajobe záverečných a kvalifikačných prác na PF UMB v Banskej Bystrici*. Dostupné na: <https://www.pdf.umb.sk/studenti/studujem/smernice-sprievodca-studiom-a-ine-dokumenty/smernica-c-9-2021-o-zaverecnych-rigoroznych-a-habilitacnych-pracach-na-umb/>
  + pracovať s vedeckým poznaním relevantným k téme diplomovej práce, ktoré patrí do základných tém jadra študijného programu,
  + zdôvodniť a odborne argumentovať zvolené prístupy pri obhajobe.

V ďalšej časti štátnej skúšky odprezentuje študent/ka dva vzorové projekty výučby, jeden zo slovenského jazyka a literatúry a druhý z matematiky (každý v dvoch exemplároch). Prezentácia má podobu analýzy a diskusie, v rámci ktorej študent/ka preukáže poznanie *z Teórie a praxe rozvíjania jazykovej a literárnej gramotnosti* (2. časť téz) a *Teórie a praxe rozvíjania matematickej gramotnosti* (3. časť téz). Pri hodnotení sa zohľadňuje spôsobilosť:

* didakticky zdôvodniť výber učiva vo vzťahu k stanoveným cieľom;
* predstaviť didaktickú analýzu vybraného učebného celku;
* objasniť a zdôvodniť použité didaktické postupy (operacionalizácia cieľov, metódy a formy práce, pedagogické hodnotenie);
* objasniť voľbu didaktických metód, foriem a prostriedkov smerujúcich k osvojeniu daného obsahu žiakmi;
* objasniť, akým spôsobom uplatnil/a v danom projekte výučby zásadu celostného (komplexného) rozvoja osobnosti žiaka a diferencované prístupy rešpektujúce individuálne osobitosti žiakov;
* podať reflexiu projektu výučby a navrhnúť a zdôvodniť aj alternatívne didaktické postupy a možnosti ďalšieho projektovania výučby.

***Hodnotenie štátnej skúšky***

Všetky súčasti štátnej skúšky budú hodnotené spoločne jednou známkou A - E, resp. Fx.

*Kritériá hodnotenia štátnej skúšky u študenta/ky* *v kontexte obsahu diplomovej práce a téz:*

* presvedčivosť v obhajovaní originality diplomovej práce, tvorivé a kritické prezentovanie cieľov, procesu a výsledkov výskumu,
* terminologická presnosť a vecnosť jazykového prejavu v odbornej diskusii,
* odborná teoreticky podložená  argumentácia v širších súvislostiach, v nadväznosti na kurikulárne dokumenty a v aplikácii na prax primárneho vzdelávania.

Banská Bystrica 13. 02. 2023

prof. PaedDr. Štefan Porubský, PhD., v. r. PaedDr. Monika Brozmanová, PhD., v. r.

garant študijného programu poverená vedením katedry

učiteľstvo pre primárne vzdelávanie Mgr.

**Tézy NA ŠTÁTNE SKÚŠKY - primárna pedagogika**

študijný odbor **UČITEĽSTVO A PEDAGOGICKÉ VEDY**,

**študijný program UČITEĽSTVO PRE PRIMÁRNE VZDELÁVANIE,**

**2. stupeň VŠ štúdia - Mgr. – denné a externé štúdium**

(akademický rok 2022/2023)

1. **TEÓRIA PRIMÁRNEHO VZDELÁVANIA** 
   1. **Štátny vzdelávací program** – jeho obsahová štruktúra, ciele primárneho vzdelávania, vzdelávacie oblasti, vzdelávacie štandardy, rámcové učebné plány.
   2. **Proces výučby** – organizačná štruktúra, jeho komponenty vo vzťahu k vyučovacej činnosti učiteľa a procesom učenia sa žiakov. Determinanty úspešnej a efektívnej výučby.
   3. **Obsah učiva** a jeho vymedzovanie – učivo a jeho štruktúra, vzťahy medzi usporiadaním obsahu v učebných osnovách (tematický celok a téma) a konkretizáciou obsahov, ktoré si žiaci osvoja v procese výučby, didaktická analýza učiva.
   4. **Ciele primárneho vzdelávania**. Práca učiteľa s cieľmi v procese projektovania výučby – vzťah obsahu učiva a cieľa, vymedzovanie cieľov, operacionalizácia cieľa v učebných požiadavkách, učebné úlohy.
   5. **Projektovanie a organizácia procesu výučby** – organizačné formy, výučbové metódy a didaktické prostriedky a formy; aktivizácia žiakov v procese výučby.
   6. Uplatňovanie **aktivizujúcich didaktických metód a foriem** v procese výučby.
   7. **Hodnotenie učebných pokrokov žiaka**. Metodické pokyny k hodnoteniu a klasifikácii žiakov. Hodnotenie klasifikáciou, opisné formy hodnotenia (techniky formatívneho hodnotenia, sebahodnotenie).
   8. **Školská trieda a jej riadenie**. Ovplyvňovanie a tvorba edukačného prostredia, riadenie disciplíny a budovanie triedneho spoločenstva.
   9. **Pedagogická diagnostika a pedagogický výskum.**
   10. **Profesia, profesijné činnosti a profesijný rozvoj učiteľa primárneho vzdelávania.**
   11. **Sociokultúrne kontexty primárneho vzdelávania – ciele, obsah, prostriedky a podmienky primárneho vzdelávania v kontexte požiadaviek doby,** kultúrna a sociálna rozmanitosť ako výzva pre školu, spoločenský status a prestíž učiteľa primárneho vzdelávania

**Základná literatúra:**

* Babiaková, S. a kol. *Príprava učiteľa primárneho vzdelávania na profesiu. Aby práca nebola záťažou.* Banská Bystrica: PF UMB, 2022. Dostupné na:

https://repo.umb.sk/xmlui/bitstream/handle/123456789/193/Pr%C3%ADprava%20u%C4%8Dite%C4%BEa%20prim%C3%A1rneho%20vzdel%C3%A1vania%20na%20profesiu.pdf?sequence=1&isAllowed=y

* Doušková, A. 2006. *Učebné ciele a projektovanie výučby.*Banská Bystrica: PF UMB, 2006.
* Doušková, A., Porubský, Š. a kol. *Problémy a perspektívy primárnej edukácie*. Banská Bystrica: PF UMB, 2011.
* Doušková, A. *Riadenie triedy a výchova k sebakontrole*. Banská Bystrica: PF UMB, 2012.
* Kalhous, Z., Obst, O. *Školní didaktika.* Praha: Portál, 2002.
* *Inovovaný štátny vzdelávací program pre 1. stupeň ZŠ.* Dostupné na: <http://www.statpedu.sk/sk/svp/inovovany-statny-vzdelavaci-program>
* Kasáčová, B., Cabanová, M. *Pedagogická diagnostika. Teória a metódy diagnostikovania v elementárnej edukácii*. Banská Bystrica: Belianum, 2014.
* Kasáčová, B., Cabanová, M. a kol. *Pedagogická diagnostika v teóriách a aplikáciách.* Banská Bystrica: Belianum, 2013.
* *Metodický pokyn č. 22/2011 na hodnotenie žiakov základnej školy*.
* Skalková, J. *Obecná didaktika*. 2. vydanie, Praha, 2007.
* Vančíková, K. *Škola a spoločnosť. Kapitoly zo sociológie výchovy*. PF UMB, 2011.
* Vančíková, K. *Výchova a spoločnosť. Kapitoly zo sociológie výchovy*. PF UMB, 2011.

1. **TEÓRIA A PRAX JAZYKOVEJ A LITERÁRNEJ GRAMOTNOSTI**

Cieľom je preukázať vedomosti z teórie a praxe rozvíjania jazykovej a literárnej gramotnosti v primárnom vzdelávaní. Študent/ka preukazuje vedomosti v širšom kontexte z tematických okruhov didaktiky slovenského jazyka a literatúry.

Študent/ka:

1. sa zameriava na tematické okruhy: ***Ciele vzdelávacej oblasti Jazyk a komunikácia v primárnom vzdelávaní; Vzdelávacie štandardy a učebné plány predmetu Slovenský jazyk a literatúra; Hovorenie, počúvanie, čítanie a písanie v 1. ročníku ZŠ; Jazyková a komunikačno-slohová zložka predmetu v 2. – 4. ročníku; Čítanie a literárna výchova; Obsah učiva SJaL vo všetkých ročníkoch 1. stupňa ZŠ; Integračno-komunikačná a zážitková koncepcia výučby SJaL;.***
2. zohľadňuje komplexné rozvíjanie všetkých komunikačných zručností žiakov (hovorenie, počúvanie, čítanie a písanie); rozvíjanie slovnej zásoby; rozvíjanie recepčnej a produkčnej textovej kompetencie; rozvíjanie foneticko-fonologickej, ortoepickej a ortografickej kompetencie; podporovanie morfologicko-syntaktickej kompetencie a nadobúdanie poznatkov o tvarosloví.
3. svoje projekty orientuje na cielené osvojovanie vedomostí, zručností, návykov, postojov a hodnôt žiakov vo výučbe slovenského jazyka a literatúry, na ich aplikáciu v konkrétnych edukačných situáciách a úlohách s využitím adekvátnych didaktických prostriedkov (metód, foriem, jazykových a slohových cvičení, literárnych textov, atď.).
4. preukazuje schopnosť teoreticky zdôvodniť a didakticky spracovať obsah učiva v uvedených tematických celkoch:

* **Zvuková rovina jazyka** – segmentálne a suprasegmentálne javy. Rozdelenie hlások na samohlásky, spoluhlásky, dvojhlásky. Diakritické, rozlišovacie znamienka. Tvrdé mäkké, obojaké spoluhlásky. Znelé, neznelé spoluhlásky a ich spodobovanie. Veta, slovo, slabika, slabikotvorné hlásky, delenie slov na slabiky, druhy viet podľa obsahu. Správna výslovnosť v súlade s ortoepickou normou.
* **Slovenský pravopis** – fonematický, morfematický, gramatický, etymologický princíp pravopisu. Slabičný pravopis mäkkých spoluhlások. Vybrané a príbuzné slová. Sémantický pravopis vlastných a všeobecných podstatných mien. Pravopis predponových odvodenín.
* **Morfologicko-syntaktická rovina jazyka** – ohybné slovné druhy, skloňovanie, časovanie. Gramatické kategórie podstatných mien, prídavných mien a slovies. Druhy zámen a čísloviek. Neohybné slovné druhy a ich funkcia. Nerozvité a rozvité vety. Uvádzacia veta a priama reč.
* **Lexikálna rovina jazyka** – Význam slov a slovná zásoba. Synonymá, homonymá, antonymá, frazeologická lexika. Tvorenie slov predponami.
* **Hovorené a písané komunikáty** – recepcia a produkcia jazykových komunikátov. Umelecký a vecný text. Reprodukcia predlohy ako príprava na produkčný sloh. Obrázková a slovná osnova. Rozprávací, informačný a opisný slohový postup. Naratívne, deskriptívne texty a základy argumentácie. Formy spoločenského kontaktu, informačné texty, diskusia, rozhovor.
* **Kognitívna oblasť** **čítania a literárnej výchovy** – technika čítania, porozumenie textu na všetkých úrovniach porozumenia, definovanie literárnej pojmovej sústavy z roviny elementárnych literárnoteoretických pojmov.
* **Receptívno-zážitková oblasť čítania a literárnej výchovy** – rozvíjanie záujmu o čítanie, estetická skúsenosť s umeleckým textom, kultivovanie literárneho vkusu, hodnotenie literárneho diela.
* **Literatúra pre deti a mládež na 1**. **stupni ZŠ** – prístupy k literárnemu textu v didaktickej komunikácii, dramatizácia literárneho textu. Metódy práce s textom.

**Požiadavky na projekty výučby:**

Študent/ka predloží jeden projekt výučby na vyvodenie nového učiva v predmete SJaL. Študent/ka si môže vybrať ročník a zložku predmetu SJaL. V projekte bude vítané, ak študent/ka dokáže uplatniť integrovaný prístup na medzizložkovej, prípadne aj na medzipredmetovej úrovni.

**Základná literatúra:**

* Babiaková, S. *Jazyková a literárna gramotnosť v materskej a základnej škole*. Banská Bystrica: PF UMB, OZ Pedagóg, 2016.
* Babiaková, S. Rozvoj čitateľskej a pisateľskej gramotnosti žiakov v 1. ročníku základnej školy. In Lipnická et al. *Rozvoj jazykovej a literárnej gramotnosti v predškolskej a elementárnej pedagogike*. Banská Bystrica : PF UMB, Belianum, 2019.
* Kováčová Švecová, Z., Šimunčíková, M. *Diktáty pre 1. a 2. ročník ZŠ.* Bratislava:AITEC s. r. o., 2017.
* Liptáková, Ľ. a kol. I*ntegrovaná didaktika slovenského jazyka a literatúry pre primárne vzdelávanie.* Prešov: PF PU v Prešove, 2011.
* Palenčárová, J., Kesselová, J., Kupcová, J. *Učíme slovenčinu komunikačne a zážitkovo.* Bratislava: SPN, Mladé letá, s. r. o., 2003.
* Rusňák, R. *Svetová literatúra pre deti a mládež v didaktickej komunikácii*. Prešov, 2009.
* *Štátny vzdelávací program pre primárne vzdelávanie – 1. stupeň základnej školy*. Dostupné na internete : <http://www.statpedu.sk/sk/svp/inovovany-statny-vzdelavaci-program/inovovany-svp-1.stupen-zs/>
* Učebnicová literatúra pre slovenský jazyk a literatúru pre 1. – 4. ročník ZŠ.

1. **TEÓRIA A PRAX MATEMATICKEJ GRAMOTNOSTI**

Cieľom je preukázať vedomosti z teórie a praxe primárneho matematického vzdelávania. Študent/ka preukazuje vedomosti z tematických okruhov didaktiky matematiky súvisiacich s učivom 1. stupňa ZŠ.

Študent/ka:

1. rozlišuje konštruktivistický, transmisívny a inštruktívny edukačný štýl, pri tvorbe projektov využíva základné princípy konštruktivizmu; zameriava sa na rozvoj logického a kritického myslenia žiakov, ich schopnosti analyzovať a syntetizovať, hľadať vhodné stratégie riešenia problémových úloh a overovať ich,
2. využíva vhodnú motiváciu ako nevyhnutný začiatok poznávania v matematike, zohľadňuje špecifiká poznávacieho procesu v matematike, dokáže diagnostikovať a redukovať formalizmus,
3. prihliada na potrebu diferenciácie, pripravuje gradované série úloh a prostriedky vhodné na získavanie skúseností s izolovanými modelmi rôznych poznatkov,
4. využíva prácu s chybou ako účinnú edukačnú stratégiu – predvída chyby, ktoré sa pri riešení úloh môžu vyskytnúť, má premyslené vhodné reakcie nane,
5. v rámci projektov výučby myslí na rozvoj kľúčových kompetencií v sociálnej a komunikačnej oblasti,
6. preukazuje schopnosť teoreticky zdôvodniť a didakticky spracovať obsah učiva v uvedených tematických celkoch:

* **Prirodzené čísla –** sémantické modely čísla. Číslo ako kvantita (počet, veličina, operátor, frekvencia) a ako identifikátor (adresa, meno). Rytmus, periodicita.
* **Aditívne a multiplikatívne operácie -** porozumenie operáciám, porozumenie reláciám. Diagnostika porozumenia zmyslu operácií. Myšlienkové kroky procesov sčítania, odčítania, násobenia a delenia (so zvyškom). Automatizácia. Pamäťové počítanie, písomné algoritmy. Mýty a zásady pri vyučovaní aditívnych a multiplikatívnych operácií.
* **Propedeutika zlomkov a záporných čísel –** sémantické modely zlomkov. Modely záporných čísel. Budovanie predstavy zlomku (príslušné koncepty a procesy). Operácie so zlomkami a zápornými číslami.
* **Rovinná a priestorová geometria –** možnostimodelovania a vytvárania geometrických poznatkov s využitím rôznych prostriedkov a hier podľa vlastných skúseností (napr. siete kocky, skladačky, štvorčekový papier, geodoska, polyminá, tangram, stavby z kociek, telesá, hra SOVA). Procesy a koncepty v geometrii.
* **Logika, zdôvodňovanie, argumentácia.**
* **Propedeutika pravdepodobnosti, kombinatoriky, štatistiky.**
* **Propedeutika rovníc a funkcií**

**Požiadavky na projekty výučby:**

Študent/ka predloží jeden projekt výučby zameraný na aritmetiku alebo na geometriu. Bude vítané, ak študent/ka bude integrovať obe zložky, resp. ich spojí s ďalšími oblasťami matematiky. Študent/ka si zvolí ročník, pre ktorý bude projekt určený, a to, či projekt bude orientovaný na vyvodenie nového učiva alebo na upevňovanie, opakovanie učiva.

**Základná literatúra:**

* Hejný, M., Novotná, J., Stehlíková, N. (eds.). *Dvacet pět kapitol z didaktiky matematiky.* Praha: Pedagogická fakulta UK, 2004.
* Hejný, M., Kuřina, F. *Dítě, škola a matematika. Konstruktivistické přístupy k vyučování.* Praha: Portál, 2015.
* Hejný, M. *Vyučování matematice orientované na budování schémat: aritmetika 1. stupně*. Praha: Pedagogická fakulta UK, 2014.
* Jirotková, D. *Cesty ke zkvalitňování výuky geometrie.* Praha: Pedagogická fakulta UK, 2010.
* *Štátny vzdelávací program pre primárne vzdelávanie – 1. stupeň základnej školy*. Dostupné na: <http://www.statpedu.sk/sk/svp/inovovany-statny-vzdelavaci-program/inovovany-svp-1.stupen-zs/>
* Frobisher, L., Frobisher, A. *Didaktika matematiky I*. Bratislava: Raabe, 2015.
* Frobisher, L., Frobisher, A. *Didaktika matematiky II*. Bratislava: Raabe, 2015.
* Aktuálna učebnicová literatúra pre matematiku pre 1. - 4. ročník ZŠ.

**Legislatíva a vzdelávacie programy:**

* Zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov. [online]. Dostupné na: <http://www.minedu.sk/12272-sk/zakony/>
* Zákon č 56/2020, ktorým sa dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov. [online]. Dostupné na: <https://www.slov-lex.sk/pravne-predpisy/SK/ZZ/2020/56/20200325>
* Zákon č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov. [online]. Dostupné na: <http://www.minedu.sk/12272-sk/zakony/>
* Štátny vzdelávací program pre primárne vzdelávanie – 1. stupeň základnej školy <http://www.statpedu.sk/sk/svp/inovovany-statny-vzdelavaci-program/inovovany-svp-1.stupen-zs/>
* Vzdelávacie programy pre deti so zdravotným znevýhodnením, schválené Ministerstvom školstva Slovenskej republiky pod číslom CD-2008-18550/39582-1:914 dňa 26. mája 2009. [online]. Dostupné na: <http://www.statpedu.sk/sk/deti-ziaci-so-svvp/deti-ziaci-so-zdravotnym-znevyhodnenim-vseobecnym-intelektovym-nadanim/vzdelavacie-programy/>

Banská Bystrica 13. 02. 2023

prof. PaedDr. Štefan Porubský, PhD., v. r. PaedDr. Monika Brozmanová, PhD., v. r.

garant študijného programu poverená vedením katedry

učiteľstvo pre primárne vzdelávanie Mgr.